कुछ समय पहले जब अखबारों और फेसबुक पर एक तस्वीर देखी तो लगा कि मेरे भीतर का प्रवाह दूसरों के द्वारा क्रियान्वित किया जा रहा है। तस्वीर में प्रख्यात नृत्यांगना (वैज्ञानिक डॉ. विक्रम साराभाई की पत्नी) मृणालिनी साराभाई का शव फर्श पर रखा था। उसके बगल में उनकी बेटी मल्लिका अपनी माँ को श्रद्धांजलि एक नृत्य के माध्यम से देती दिख रही थीं। बहुतों के लिए यह तस्वीर चौंका देने वाली हो सकती है। सामान्यतः अपने किसी परिचित अथवा रिश्तेदार के निधन पर रोने-धोने का माहौल बना रहता है। लोग बड़े गमगीन- से मृतक के घर पर पहुंचते हैं। एक शाश्वत प्रश्न पूछा जाता है, ‘कैसे हो गया यह सब?’ अगर यह प्रश्न पूछते समय प्रश्नकर्ता का गला भरा हुआ है और आंखों में नमी दिख रही है तो वह अत्यंत निकट का माना जाता है। हिन्दी फिल्मों ने मृत्यु के अवसर पर शोक के दृश्यों का बड़ा ही सफल चित्रण लंबे समय तक किया है। फिल्मों में मृतक के घर पहुंचने वाले अधिकतर दोस्त, रिश्तेदार सफेद कुर्ते- पाजामे में दिखाए जाते हैं। मृत्यु पर्व का ड्रेस कोड है सफेद कुर्ता- पाजामा और सफेद साड़ी। शांति का प्रतीक चिह्न।